NaiveNeuron/SloPal huggingface dataset:
I. Farkas, poslanec: (2009-12-02):
Uvedený návrh bol doručený poslancom Národnej rady v stanovenej lehote, čím boli splnené podmienky určené § 72 ods. 1 zákona o rokovacom poriadku, t. j. doručenie návrhu najmenej 15 dní pred schôdzou Národnej rady, na ktorej sa uskutoční jeho prvé čítanie. Predseda Národnej rady posúdil uvedený návrh podľa § 70 ods. 1 zákona Národnej rady o rokovacom poriadku a podľa legislatívnych pravidiel a zaradil ho na rokovanie 44., dnešnej schôdze Národnej rady. Ako spravodajca v prvom čítaní si osvojujem stanovisko, že predmetný návrh spĺňa z formálnoprávnej stránky všetky náležitosti návrhu zákona uvedené v § 67 a 68 zákona Národnej rady o rokovacom poriadku Národnej rady, ako i náležitosti určené v legislatívnych pravidlách. Z hľadiska vecného zastávam stanovisko, že predložený návrh zákona rieši závažnú problematiku. Pán predsedajúci, prosím, otvorte rozpravu k návrhu zákona.
Bublavý, Dušan, poslanec NR SR (2016-12-07):
Pán predseda, keďže sme odhlasovali všetky pozmeňujúce a doplňujúce návrhy vyplývajúce z rozpravy, dajte, prosím, hlasovať o tom, že prerokujeme návrh zákona v treťom čítaní ihneď.
Kuffa, Štefan, poslanec NR SR (2020-12-09):
Pán predsedajúci, dajte, prosím, hlasovať, aby Národná rada zaviazala vládu Slovenskej republiky, aby nemohla vyhlasovať opakovane a cielene lockdown vždy počas najväčších kresťanských sviatkov, ako sú Veľkonočné sviatky, sviatok Všetkých svätých, Dušičiek a Vianoce bez súhlasu Národnej rady. To, že si vláda vždy cielene vyberá kresťanské sviatky, dá sa vyhodnotiť ako neschopnosť manažovania boja proti COVID-u alebo ako cielené útoky na právo vierovyznania. Dovolím si to trochu okomentovať. Občania sa búria na Slovensko, na Slovensko, máme tu vládu, pána ministra vnútra, posielame na nich policajné jednotky, striekame na nich vodnými delami. Dokonca policajti používali gumené projektily na protestujúcich. Nerobte to ďalej, ľudia sa tu búria, nepáchajme takéto násilie na občanoch Slovenskej republiky.
Hrušovský, Pavol, podpredseda NR SR (2010-10-15):
Hlasujeme o návrhu prerokovať zákon v druhom čítaní. (Hlasovanie.) 141 prítomných, 77 za návrh, 32 proti, 32 sa zdržalo. Návrh sme schválili. Prosím o ďalší návrh.
Laurenčík, Milan, podpredseda NR SR (2022-02-18):
S ďalšou faktickou poznámkou, pán poslanec Lukáš Kyselica, nech sa páči.
Érsek, Arpád, poslanec NR SR (2013-07-01):
Ďakujem za slovo. Ja tu vidím, že všetko so všetkým súvisí. Keď už vláda pána Fica chce mať za každú cenu lístky, ja by som povedal taký jeden kompromis. Sú centrá voľného času. Dajme tam tie lístky, nech si rodičia vyberú, kam svoje dieťa dajú poobede na voľný čas, a nech si tu pacient vyberie, za ktorým lekárom chce ísť. Tak aj lístky by sme použili a vymenili. Možnože to bude dobrá vec. Ale myslím si jednu vec. Mám s tým osobnú skúsenosť. Hodinu som sedel v čakárni u nosného, krčného, kým nedošla sestrička. A opýtala sa ma, či mám ten lístok? No nemal som ho. Tak po hodine som odišiel, zatiaľ som sa tam ani nevrátil. Takže asi tak to funguje medzi lístkami, že ľudia ani nevedia, kde ich potrebujú, kde ich nepotrebujú. Odsedia si tam chvíľu a potom niekto povie a oznámi mi to. A už sa tam nikdy nevrátia. Ďakujem.
Glváč, Martin, podpredseda NR SR (2017-06-16):
Vážené panie poslankyne, páni poslanci, otváram štvrtý rokovací deň 18. schôdze Národnej rady Slovenskej republiky. Na dnešnom rokovacom dni o ospravedlnenie požiadali pani poslankyňa Antošová, Blanár, Galek, Kolesár, Matovič a Vaľová. Podľa schváleného programu pristúpime k druhému čítaniu o vládnom návrhu zákona, ktorým sa dopĺňa zákon č. 461/2003 Z. z. o sociálnom poistení v znení neskorších predpisov . Vládny návrh zákona je uverejnený ako tlač 511. Spoločná správa výborov má tlač 511a. Prosím ministra práce, sociálnych vecí a rodiny Slovenskej republiky pána Richtera, aby vládny návrh zákona odôvodnil. Nech sa páči.
Viskupič, Marián, poslanec NR SR (2021-12-09):
Ďakujem pekne za slovo. Pán poslanec Beluský, ja som sa na vaše vystúpenie tešil, pretože mali sme, myslím, že dlhú, obsažnú a odbornú diskusiu už na výbore, a vôbec, vôbec ste nesklamali. Veľmi pekne ďakujem za vaše vystúpenie. Je to presne tak, ako, ako má vlastne opozičný politik vystúpiť, to znamená povedať svoj názor, vytknúť nám to, čo teda sa mu nepáči. Veľmi oceňujem aj to, že ste aj ocenili veci, teda ktoré sa vám zdajú, že sú úplne super, takže fakt som veľmi rád, a je veľmi príjemné počuť tuná v pléne, keď diskutujeme pred, a teda a vystupujeme odborne. Možno len pár vecí. Spomínali ste, áno, že ministri chceli teda ešte výrazne viacej, však tak to, presne tak to bolo. Aj ja poviem to, že najlepší rozpočet je ten, s ktorým je každý nespokojný, pretože vyvažuje presne tú potrebu, tie možnosti, takže verím, že presne taký rozpočet sa nám podaril, a teda súhlasím s tým, že, aj vy hovoríte, že má byť každý trochu nespokojný. Takisto oceňujem a je mi veľmi blízky váš pohľad v tom, že už v budúcom roku ’22 by sme mali hľadieť a vytvoriť nejakú konsolidáciu, pretože – buďme realisti – v roku 2023 pred voľbami, to budeme hľadať ešte hodne vyspelejšie krajiny ako Slovensko – a nešetria v predvolebnom roku, takže tá konsolidácia tam bude veľmi náročná a ťažko možná. To vnímam aj ja ako veľké riziko. Ešte ste spomenuli, čo som si tak zapísal, áno, hotovostný verzus akruálny prístup teda k rozpočtu. Takisto súhlas. Bolo by to jasnejšie a tých prekvapení by bolo menej, ak by sme prešli na akruálny prístup. Toľko asi. Takže veľmi pekne ďakujem za vaše vystúpenie.
Kleinert, Dana, poslankyňa NR SR (2023-10-25):
Sľubujem. (Potlesk.)
Matovič, Igor, poslanec NR SR (2012-05-10):
Ľudo, nezdieľam tvoj optimizmus, čo sa týka DSS-iek, lebo si myslím, že naozaj DSS-ky svojou masívnou kampaňou spôsobili aj to, že sa do systému, teda do druhého piliera prihlásili ľudia, ktorí tam nepatria, ktorí si nikdy na dôchodok nenašporia. Ale zdieľam tvoj pesimizmus, čo sa týka úmyslov SMER-u meniť daňové sadzby na Slovensku. Sami vieme, čo spôsobila zmena progresívneho zdaňovania na rovnú daň v roku 2004. Čiže vlastne na základe zavedenia rovnej dane Slovensko zrazu vyberalo výrazne viac na daniach, ako vyberalo dovtedy na základe progresívneho zdaňovania. Tiež ma mrzí, že SMER sa nevydal cestou zdaňovania viac monopolov alebo dominantných firiem na trhu a ide cestou zdaňovania firiem nad určitý obrat. Myslím si, že po tom, ako Robert Fico naozaj neuveriteľne veľakrát hovoril o väčšom zdaňovaní bánk a monopolov, bolo by spravodlivejšie voči jeho voličom alebo voličom strany SMER, aby sme išli skôr touto cestou a neodstrašovali sme potenciálnych investorov, ktorí na Slovensku aj investovali alebo ktorí by sem mohli prísť práve kvôli tej nižšej sadzbe dane. Radšej sa dohodnime na vyššej sadzbe pre monopoly, ktoré bez problémov to dokážu zaplatiť. Taktiež si nemyslím, že je úplne správny úmysel alebo realizovanie nejakej takej závistlivej politiky cez zvýšenie sadzby dane pre živnostníkov a zamestnancov, lebo títo ľudia, ktorí zarábajú možno iba kvôli tomu, lebo sa snažia, alebo kvôli tomu, že majú na krku hypotéku, nič iné neurobia iba sa stanú konateľmi jednoosobových s.r.o.-čiek a budú platiť 19-percentnú daň a žiadne odvody alebo odvody iba z minimálnej mzdy. Jednoducho bude to kontraproduktívne.
Glváč, Martin, podpredseda NR SR (2016-06-15):
Prosím určenú spoločnú spravodajkyňu z výboru pre financie a rozpočet poslankyňu Irén Sárközy, aby informovala Národnú radu o výsledku rokovania výborov o tomto návrhu vlády. Nech sa páči, pani poslankyňa.
Kažimír, Peter, poslanec NR SR (2012-02-29):
Ďakujem. Pánovi Fořtovi ďakujem za ornitologické poučenie, opravujem sa, teda nie je to biela vrana, aj keď určite v tomto zmysle sú aj biele vrany a máme ich mnoho a väčšina vo finančnej správe a opravujem sa, boli to, či sú to čierne ovce teda. A pánovi Matejovi, snáď len toľko, že, samozrejme, bude môcť vyjadriť svojim hlasovaním postoj k textu a ja som vyjadril len svoju, svoje presvedčenie o tom, že pán prezident, prípadne ak túto možnosť dostane, tak sa presne takým spôsobom napríklad mohol by postaviť, to znamená, že by mohol rešpektovať dohodu naprieč politického spektra ako takého. A o politiku tu naozaj nejde, lebo veľmi dobre vieš, pán poslanec, lebo keby sme mohli citovať zo správy NKÚ, tak by ste zhoreli v hanbe niektorí, ktorí sa tu musíte za tieto veci stavať. Ďakujem.
Laššáková, Jana, podpredsedníčka NR SR (2015-09-29):
Ďakujem pekne, pán spravodajca. Zaujmite miesto určené pre spravodajcov. Otváram všeobecnú rozpravu. Do rozpravy som nedostala žiadnu písomnú prihlášku. Pýtam sa, či sa hlási niekto do rozpravy ústne. Do rozpravy ústne sa hlási pán poslanec Mičovský. Končím možnosť prihlásiť sa do rozpravy ústne. Nech sa páči, pán poslanec, máte slovo.
Žiga, Peter, podpredseda NR SR (2024-01-17):
A ste si kompletne istí v opozícii? (Povedané so smiechom.) Pani poslankyňa Mesterová.
Hrnčiar, Andrej, podpredseda NR SR (2017-02-02):
Ďakujem, pán podpredseda. Chcem sa opýtať, pán poslanec, či máte doplňujúcu otázku. Nie je tomu tak. Ďalšia otázka je od pána poslanca Ondreja Dostála: „Pán premiér, v januári ste navštívili obce Cigeľ, Kľak či Ostrý Grúň. Hovoríte o stavaní hrádze voči extrémizmu. Pýtate sa, či za to, že v zmienených obciach získava voličskú podporu aj u mladých ľudí Kotlebova fašistická strana, treba viniť rodičov a učiteľov. Necítite na tom svoj podiel viny aj vy osobne? Za to, že ste pred voľbami populisticky rozdúchavali vášne strašením utečencami, či za to, že ľudia strácajú vieru v spravodlivosť a právny štát a obracajú sa k radikálom aj kvôli takým prípadom ako ten, že Robert Kaliňák, teda človek obchodujúci s daňovým podvodníkom Bašternákom, je ešte stále ministrom? Nehovoriac o tom, že vy u toho podvodníka bývate? Nebolo by namieste, aby medzi piliermi budovania tej domnelej hrádze proti extrémizmu boli odchod aktuálneho ministra vnútra z funkcie a vaše odsťahovanie sa z komplexu Bonaparte?“
B. Bugár, podpredseda NR SR: (2002-05-23):
(Hlasovanie.) Prítomných je 101 poslancov, za 96, zdržali sa 3, nehlasovali 2. Konštatujem, že sme schválili vládny návrh zákona o brannej povinnosti. Ďakujem pánovi spravodajcovi za uvedenie jednotlivých návrhov, musím povedať, že hravo zvládol aj úlohu regulovčíka. Vážené panie poslankyne a páni poslanci, vzhľadom na to, že pred hlasovaním o vládnom návrhu zákona o ochrane osobných údajov (tlač 1382) vznikli nejaké nedorozumenia, odporúčam, aby sme o ňom hlasovali až budúci týždeň, niekedy v stredu alebo vo štvrtok. Pýtam sa, či je s tým všeobecný súhlas. (Súhlasná reakcia pléna.) Ďakujem pekne, takže o tomto hlasovať nebudeme, ale pristúpime k hlasovaniu o ďalších prerokovaných návrhoch. Najprv budeme hlasovať o návrhu poslancov Národnej rady Slovenskej republiky Dušana Kovačiča a Ferdinanda Petráka na vydanie zákona, ktorým sa mení a dopĺňa zákon Slovenskej národnej rady č. 401/1990 Zb. o meste Košice v znení neskorších predpisov (tlač 1495). Spravodajcom je pán poslanec Faič. Nech sa páči, môžete uviesť hlasovanie.
Figeľ, Ján, podpredseda NR SR (2014-03-26):
Ďakujem pekne. To bolo posledné vystúpenie v rozprave. Nie sú naň žiadne reakcie, takže vyhlasujem rozpravu za skončenú. Ešte vy? (Reakcia spravodajkyne.) Tak, sorry, ešte nevyhlasujem, potom bude záverečné. Nech sa páči, pani spravodajkyňa, v rozprave.
Zmajkovičová, Renáta, podpredsedníčka NR SR (2013-09-04):
Pani poslankyňa Mezenská s reakciou.
Glváč, Martin, podpredseda NR SR (2018-09-17):
S faktickými poznámkami jeden poslanec. Končím možnosť prihlásiť sa. A, poslanec Osuský, nech sa páči.
B. Bugár, podpredseda NR SR: (2002-02-15):
M. Maxon, poslanec: To je presne váš prístup, ak človek kritizuje to, čo sa naozaj v rokovacej sále deje. Chcem povedať ešte jednu veľmi dôležitú vec a, pani podpredsedníčka vlády, to ste, čo sa týka kapitoly poľnohospodárstva vo svojom úvodnom vystúpení neuviedli, ale to ja považujem za kľúčové. Ak Európska komisia začala veľmi vážne diskusiu o tom, aký objem a postupom bude dotované poľnohospodárstvo pristupujúcich krajín, to znamená, ak sa začalo hovoriť o tých 25 %, tak veľmi tvrdo, veľmi tvrdo na túto skutočnosť reagoval predseda poľskej vlády. Veľmi tvrdo na to reagoval predseda maďarskej vlády, predseda vlády Slovenskej republiky Mikuláš Dzurinda do dnešného dňa mlčí. Devätnásteho by malo byť rokovanie V4, prosím, informujte nás, s akým predsavzatím a s akým zámerom predseda vlády k tejto veci na toto rokovanie ide.
Štefanec, Ivan, poslanec NR SR (2011-03-31):
Ďakujem pekne za slovo, pán predsedajúci. Vážená pani premiérka, páni ministri, dámy a páni, dovoľte mi, aby som interpeloval pána Jána Figeľa, ministra dopravy, výstavby a regionálneho rozvoja Slovenskej republiky. Vážený pán minister, interpelujem vás ohľadom možnosti obmedzenia vstupu kamiónov do obcí. Zavedením mýta stúpol počet kamiónov, ktoré vstupujú do obcí, lebo vyhľadávajú lacnejšie alternatívy k zaplateniu mýta. Týmto sa zvyšuje jednak opotrebovanie ciest, znižuje sa bezpečnosť priamo v obciach, ako aj kvalita života dotknutých obyvateľov. Preto sa chcem spýtať, aké riešenie pripravuje ministerstvo v tejto oblasti? Ďakujem pekne.
Jurinová, Erika, podpredsedníčka NR SR (2016-02-11):
Beriem na vedomie. Otváram rozpravu . Prečítam zoznam rečníkov, mám informáciu, že pán minister chce vystúpiť v rozprave ako prvý, takže do rozpravy sú prihlásení za klub strany SMER – SD Richard Raši, za klub OĽaNO Igor Matovič, za klub strany MOST – HÍD Tibor Bastrnák. Ďalej sú do rozpravy písomne prihlásení Vladimír Baláž, Miroslav Beblavý, Viliam Novotný, Alojz Hlina, Janka Šípošová, Peter Osuský, Ján Mičovský, Pavol Zajac, Ľudovít Kaník a Daniel Lipšic. Takže dávam slovo pánovi ministrovi, ktorý v zmysle rokovacieho poriadku chce vystúpiť. Nech sa páči.
Kyselica, Lukáš, poslanec NR SR (2023-05-10):
Týmto sme hlasovali o všetkých pozmeňujúcich návrhoch a podľa § 84 ods. 2 zákona o rokovacom poriadku navrhujem, aby sme pristúpili k tretiemu čítaniu ihneď. Dajte, prosím, hlasovať.
P. Hrušovský, predseda NR SR: (2003-11-05):
(Hlasovanie.) 131 prítomných, 102 proti, 29 sa zdržalo. Návrh sme neschválili. Ďalší návrh. E. Dolník, poslankyňa: Ďalší návrh sa týka bodu 16, ktorý dala vyňať na osobitné hlasovanie pani Rusnáková aj s pánom Čaplovičom.
Žiga, Peter, podpredseda NR SR (2023-11-21):
Pán poslanec, neviem, či máte zapnutý mikrofón. Vidím, že vám to svie...
Danko, Andrej, podpredseda NR SR (2024-02-15):
Poslanec Dostál.
Figeľ, Ján, 1. podpredseda vlády a minister dopravy, výstavby a regionálneho rozvoja SR (2011-05-18):
Ďakujem veľmi pekne. Vážený pán predsedajúci, ctené poslankyne, vážení poslanci, predkladám vládny návrh zákona o poskytovaní dotácií na spracovanie územnoplánovacej dokumentácie obcí. Vláda tento návrh prerokovala a schválila 28. apríla tohto roku a schválila uznesením č. 285. Návrh zákona bol vypracovaný na základe Plánu legislatívnych úloh vlády na tento rok, ako aj v nadväznosti na novelu zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov. Od 1. januára tohto roku poskytovanie dotácií z rozpočtových kapitol ministerstiev je možné na základe osobitného zákona a v súlade so zákonom o štátnom rozpočte na príslušný rok. Účelom navrhovaného zákona je preto určiť rozsah, spôsob a podmienky poskytovania dotácie na spracovanie územnoplánovacej dokumentácie obcí. Žiadateľom o poskytnutie dotácie bude obec, ktorá je obstarávateľom územnoplánovacej dokumentácie. Dotácie na spracovanie takejto dokumentácie obci budú poskytované v rámci rozpočtovej kapitoly Ministerstva dopravy, výstavby a regionálneho rozvoja Slovenskej republiky na každý príslušný rozpočtový rok. Návrh zákona nemá vplyv na obyvateľstvo, zamestnanosť, životné prostredie a podnikateľské prostredie. Bude mať vplyv na informatizáciu spoločnosti. Navrhovaná právna úprava je v súlade s Ústavou Slovenskej republiky, platným právnym poriadkom Slovenskej republiky, ako aj s medzinárodnými zmluvami a inými medzinárodnými dokumentami, ktorými je Slovenská republika viazaná. Dovoľujem si vás týmto požiadať o podporu a súhlas s predloženým návrhom zákona v prvom čítaní. Ďakujem za pozornosť.
P. Paška, predseda NR SR: (2009-04-17):
Máte slovo, pán Štefanec.
Ľ. Kaník, minister práce, sociálnych vecí a rodiny SR: (2003-09-17):
Potreba novelizovať zákon o štátnej službe, ktorý bol schválený 2. júla 2001, vyplynula aj zo skúseností z jeho uplatňovania, keď bolo potrebné vyriešiť vyššiu flexibilitu a menšiu finančnú náročnosť v štátnej službe. V tejto súvislosti sa najviac problémov ukázalo okolo prechodu zamestnaneckých vzťahov podľa predchádzajúcich predpisov na štátnozamestnanecké vzťahy podľa tohto zákona. Rozsiahle zmeny sa navrhujú v jednotlivých druhoch štátnej služby, kde v doterajšej prípravnej štátnej službe, stálej štátnej službe a dočasnej štátnej službe sa dopĺňa nominovaná štátna služba. Do nominovanej štátnej služby sa bude môcť prihlásiť každý štátny zamestnanec v stálej štátnej službe a v prechodnom období aj iná fyzická osoba. Ten, kto sa prihlási do nominovanej štátnej služby, musí úspešne absolvovať skúšku, ktorá by svojou náročnosťou mala zabezpečiť, že v nominovanej štátnej službe budú len tí najschopnejší. Nominovaná štátna služba by mala tvoriť jadro štátnej služby a v nej by sa mali uplatňovať aj zvýšené výhody upravené zákonom. Ide najmä o zachovanie inštitútu zaradenia mimo činnej služby pri znížení počtu štátnozamestnaneckých miest v systemizácii, zvýšené finančné ohodnotenie a niektoré iné výhody. Na druhej strane doterajší inštitút zaradenia mimo činnej štátnej služby štátneho zamestnanca v stálej štátnej službe, ktorému sa v dôsledku zníženia počtu štátnozamestnaneckých miest zruší miesto, sa ruší. V nadväznosti na to sa novým spôsobom upravuje aj význam prípravnej štátnej služby, navrhuje sa skrátiť ju na 6 mesiacov, maximálne na 1 rok. Úplne novým spôsobom sa upravuje odmeňovanie štátnych zamestnancov. Odmeňovanie sa navrhuje riešiť nie na základe dosiahnutia odbornej praxe, ale na základe dosahovaných výsledkov pri služobnom hodnotení. Mení sa počet platových tried na 11 a rušia sa platové stupne. Navrhuje sa zrušiť ďalší plat, príplatok na dôchodok, odchodné, nemocenské a podporu pri ošetrovaní člena rodiny. Navrhuje sa tiež zmena v postupe pri schvaľovaní systemizácie. Najmä sa navrhuje, aby systemizáciu schvaľovala vláda, a nie Národná rada Slovenskej republiky ako súčasť zákona o štátnom rozpočte. V návrhu novely zákona sa rieši novým spôsobom vymenovanie vedúceho služobného úradu a predstaveného, ktorého priamo riadi minister. Ten bude mať možnosť vybrať si zo všetkých uchádzačov, ktorí uspeli vo výberovom konaní. Presnejšie sa vymedzujú kompetencie jednotlivých služobných úradov v konaní podľa tohto návrhu zákona. Návrh zákona bol prerokovaný a schválený vládou Slovenskej republiky uznesením č. 772. Ďakujem za pozornosť, to je všetko. Z. Martináková, podpredsedníčka NR SR: Dávam slovo spravodajkyni, ktorú určil gestorský výbor, výbor pre sociálne veci a bývanie, pani poslankyni Edit Bauer.
Paška, Pavol, predseda NR SR (2014-05-15):
Pán poslanec, skúste formulovať návrh taký, o ktorom sa dá hlasovať v zmysle zákona. Poprosím pána poslanca Podmanického, aby uviedol hlasovanie v prvom čítaní o vládnom návrhu zákona, ktorým sa mení a dopĺňa zákon č. 601/2003 Z. z. o životnom minime a o zmene a doplnení niektorých zákonov v znení neskorších predpisov a ktorým sa mení zákon č. 571/2009 Z. z. o rodičovskom príspevku a o zmene a doplnení niektorých zákonov v znení neskorších predpisov . Je to tlač 968.
Kollár, Boris, predseda NR SR (2022-02-22):
(Zaznievanie gongu.) Vážené pani poslankyne, vážení páni poslanci, dovoľte, aby som vás upovedomil o záveroch grémia. Chcel by som vyzvať všetkých poslancov naprieč celým politickým spektrom, ale rovnako to patrí a platí aj pre vládu Slovenskej republiky, pre každého jedného ministra, aby sme pri rokovaní, pri predkladaní zákonov alebo v rozprave dodržiavali elementárnu slušnosť, aby sme sa neurážali, vulgárne si nenadávali, aby sme aj naším príkladom išli príkladom ostatným ľuďom na Slovensku. Odsudzujem ja ako predseda parlamentu akékoľvek invektívy a napádanie ktoréhokoľvek podpredsedu parlamentu, ale aj ktoréhokoľvek poslanca Národnej rady. Takéto chovanie nebudeme tolerovať a v budúcnosti okamžite buď bude vykázaný zo sály, keď to bude minister, toho vykázať nevieme, ale budeme prerušovať schôdzu v takom prípade. Tak budeme teraz pokračovať v rokovaní schôdze Národnej rady.
Šimečka, Michal, podpredseda NR SR (2023-12-20):
Pán poslanec Hlina.
Hrnčiar, Andrej, podpredseda NR SR (2019-05-09):
Dávam slovo členovi výboru pre kultúru a médiá poslancovi Karolovi Farkašovskému, aby informoval Národnú radu o výsledku prerokovania návrhu vlády vo výbore.
Vitteková, Anna, poslankyňa NR SR (2015-03-19):
Ďalej budeme hlasovať o bode 7 spoločnej správy s odporúčaním gestorského výboru schváliť ho.
Taraba, Tomáš, poslanec NR SR (2023-02-07):
Ak si niekto nestihol ešte všimnúť, že Slovensko je už termíne predčasných volieb, tak na činnosti tohto parlamentu to teda musí byť vidieť každý deň. Vláda, ktorá dva a pol roka obhajovala zrušenie obedov zadarmo, teraz príde s tým, že ich chce zaviesť. Myslím si, že je úplne naivné si myslieť, že ľudia majú tak krátku pamäť, ale dostali sme sa do fázy, že tí, ktorí zrušili, už rušia to, čo zrušili. To je ako z toho filmu, že odvolávam, čo som odvolal. Napriek tomu ja tento návrh podporím, aj keď mám veľký problém s tým nazvať niečo, že je zadarmo, keď to stojí 110 mil. euro. Ak 110 mil. euro má ísť na obedy zadarmo, tak sú to obedy za 110 mil. euro a myslím si, že áno, pre veľkú skupinu detí, ktoré sa nevedia, či už z ekonomických, alebo aj z nejakých iných dôvodov dostať k teplej stave, k zdravej strave, čo sú veľmi dôležité návyky nielen pri rozvoji zdravia dieťaťa na celý život, veď každý vieme, že čo ako je dôležitá táto fáza, raná fáza života na to, aby sa v podstate vytvoril zdravý organizmus a najmä tie návyky, ktoré potom determinujú ďalšie či už alebo choroby, alebo správanie, stravovacie správanie, tak je veľmi dôležité zaviesť. Sú rodiny, ktoré naozaj toto potrebujú. Či to treba robiť plošne úplne všetkým, tak to teda dosť výrazne ja pochybujem. Na druhej strane ak teda vláda už je vo fáze, že idete zavádzať veci, ktoré opozícia tu, buď obhajovala, alebo presadzovala, vy ste to ignorovali, tak to som veľmi rád teda, tak vám dávam ďalšie podnety, ktoré ste doteraz za ne nezahlasovali alebo ste ich presadili, napríklad odmietli ste zadefinovať hotovosť do ústavy, Mikasovi ste dali právomoci zatvárať celú ekonomiku. Toto sú všetko veci teda, ktoré si osvojte a poďte ich zmeniť tiež.
Poliačik, Martin, poslanec NR SR (2011-03-29):
Buďte radi, buďte radi, že ste na slobode, to znamená, buďte radi, že nie ste v base. To je u mňa to isté.
Hlina, Alojz, poslanec NR SR (2015-04-16):
Ďakujem veľmi pekne. Oceňujem, pán predseda, že ste urobili zadosť rokovaciemu poriadku. Zároveň ma teší aj to, že ste informovali vládu, zaujíma ma, akým spôsobom. Telefonicky, mailom, teletextom? Lebo ste hovorili, že ste informovali včera vládu, že dnešná hodina otázok nebude, len pre čistotu celého procesu ma zaujíma, akým spôsobom.
Pčolinský, Peter, podpredseda NR SR (2023-06-15):
Prezentujeme sa a hlasujeme. (Hlasovanie.) Prítomných 131, za 85, proti 3, zdržalo sa 41, nehlasovali 2. Konštatujem, že uvedený návrh sme schválili. Pani poslankyňa Mierna, procedurálny návrh.
Kuriak, Milan, poslanec NR SR (2022-12-22):
Kľud, kľud. Pianko. Dajte, prosím, hlasovať o podanom pozmeňujúcom a doplňujúcom návrhu pána poslanca Mariána Viskupiča a skupiny poslancov.
V. Faič, poslanec: (2001-12-12):
J. Migaš, predseda NR SR: Hlasujeme o návrhu... (Reakcie z pléna.) Ruším toto hlasovanie. Ruším toto hlasovanie. Panie poslankyne, páni poslanci, predtým sme hlasovali o tom, že sa prerokuje táto vec na schôdzi Národnej rady bez výborov. Teraz je potrebné odsúhlasiť ešte skrátenie 24-hodinovej lehoty, čiže ruším toto hlasovanie. Najprv odhlasujeme skrátenie 24-hodinovej lehoty, čiže budeme hneď o tom hlasovať, a potom by sme pristúpili k návrhu pána poslanca Faiča, ktorý máte v laviciach rozdaný. Prezentujme sa a hlasujme o skrátení 24-hodinovej lehoty. Hlasujeme. Hlasujeme. Hlasujeme o skrátení lehoty. (Hlasovanie.) Prítomných je 88 poslancov, za 79, proti 1, zdržalo sa 7, nehlasoval 1. Čiže sme to schválili. Teraz, pán poslanec, môžeme pristúpiť k návrhom predneseným v rozprave. Pán poslanec Faič uviedol svoj pozmeňujúci návrh, máte ho v laviciach, budeme o ňom hlasovať. Prezentujme sa a hlasujme o návrhu pána poslanca Faiča. Hlasujeme. Hlasujeme o návrhu pána poslanca Faiča. (Reakcia z pléna.) Tak ako bolo uvedené, nebola požiadavka osobitne hlasovať. Nech sa páči. (Hlasovanie.) Prítomných je 90 poslancov, za 83, proti nikto, zdržalo sa 6, nehlasoval 1. Pozmeňujúci návrh pána poslanca Faiča sme schválili. Sú ešte nejaké pozmeňujúce návrhy, pán spravodajca?
Brixi, Otto, poslanec NR SR (2014-06-05):
Ďakujem pekne. Pani predsedajúca, ctené kolegyne, kolegovia, návrh novely zákona o vlastníctve bytov a nebytových priestorov č. 182/1993 prekladáme ako iniciatívny materiál spolu s pánom poslancom Antonom Martvoňom. Cieľom predmetnej novelizácie o vlastníctve bytov a nebytových priestorov v znení neskorších predpisov je nová právna úprava tvorby fondu opráv, prevádzky, údržby pre vlastníkov nebytových priestorov v bytovom dome, ktorí nevyužívajú všetky spoločné časti a spoločné zariadenia domu. Súčasná právna úprava znevýhodňuje vlastníkov nebytových priestorov v dome pri tvorbe fondu prevádzky, údržby a opráv domu, pretože vlastníci nebytových priestorov nemusia využívať všetky spoločné časti a spoločné zariadenia domu, pričom sa na ich opravách podieľajú v rovnakej výške ako vlastníci bytov, ktorí ich dennodenne využívajú. Navrhuje sa tiež zadefinovať nové pravidlá pre hlasovanie vlastníkov bytov a nebytových priestorov v dome tak, aby mohli byť obmedzené možnosti šikanovania niektorých vlastníkov z titulu určovania nadmerných preddavkov do fondu prevádzky, údržby a opráv. Navrhujeme taktiež obmedzenie pri udelení splnomocnenia na zastupovanie na schôdzi osobám, ktoré sú kandidátmi na volené funkcie v spoločenstvách alebo na funkcie zástupcov vlastníkov bytov. Platná právna úprava neumožňuje zverejňovať vlastníkov, ktorí majú veľké nedoplatky na príspevkoch do fondu opráv, údržby a prevádzky. Vlastníci bytov oprávnene poukazujú na skutočnosť, že riešenie sporov len súdnou cestou je zdĺhavé. Ako nástroj na riešenie dlhodobého problému sa navrhuje možnosť zverejňovania neplatičov spôsobom v dome obvyklým a niektoré pojmy, ktoré zákon používa, nie sú v súčasnom znení zákona definované, čo v praxi vyvoláva nejasnosti. Preto návrh zákona, samozrejme, tieto pojmy definuje. Zároveň sa navrhuje obmedziť, aby správca a predseda spoločenstva aj bez súhlasu vlastníkov bytov mohli odstrániť závažné chyby zistené revíziou technických zariadení domu, pričom v súčasnosti sa často stáva, že vlastníci bytov nesúhlasia s odstránením týchto nedostatkov a z finančných dôvodov si neuvedomujú, že svojím konaním môžu ohroziť životy a majetok ostatných užívateľov bytov a nebytových priestorov. Samotný návrh nezakladá žiadny vplyv na štátny rozpočet, rozpočet verejnej správy a na podnikateľské prostredie, nevyvoláva žiadne sociálne vplyvy, ani vplyvy na životné prostredie a na informatizáciu spoločnosti. Návrh zákona je v súlade s ústavou, ústavnými zákonmi a inými všeobecne záväznými právnymi predpismi, ako aj medzinárodnými zmluvami a inými medzinárodnými dokumentmi. Ďakujem pekne.
Brixi, Otto, poslanec NR SR (2013-03-26):
Ďakujem pekne, pani podpredsedníčka. Kolegyne, kolegovia, dovolím si v zmysle § 82 ods. 2 zákona Národnej rady o rokovacom poriadku predložiť nasledujúci pozmeňujúci návrh. V čl. I § 19 ods. 9 písmená m) a n) znejú: „m) zabezpečiť na umelom kúpalisku miestnosť na poskytovanie prvej pomoci s vybavením podľa všeobecne záväzného právneho predpisu vydaného podľa § 62 písm. e) a vyvesiť na dostupnom a viditeľnom mieste pokyny na poskytovanie prvej pomoci“, „n) zabezpečiť stály dohľad dostatočným počtom plavčíkov tak, aby na 1. najviac dva neplavecké bazény dohliadal aspoň jeden plavčík, 2. plavecký bazén s dĺžkou do 25 metrov dohliadal aspoň jeden plavčík, 3. plavecký bazén s dĺžkou viac ako 25 metrov dohliadali aspoň dvaja plavčíci a 4. pri vodných atrakciách dohliadal aspoň jeden plavčík pri dopade“. Odôvodnenie. Právna úprava obsiahnutá v zákone č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov neobsahuje povinnosť prevádzkovateľov zariadení, v ktorých sa nachádzajú plavecké alebo neplavecké bazény, zabezpečiť stály dohľad nad návštevníkmi a dozerať tak na ochranu ich zdravia a bezpečnosti. Taxatívne sa ustanovujú povinnosti prevádzkovateľov umelého kúpaliska s prihliadnutím najmä na povinnosť zabezpečiť dohľad dostatočným počtom plavčíkov a zabezpečiť miestnosť na poskytovanie prvej pomoci. Na bazén nepresahujúci dĺžku 25 metrov považujeme jedného plavčíka za dostačujúceho, avšak na plavecký bazén dlhý viac ako 25 metrov je potrebný vyšší počet plavčíkov tak, aby bolo náležite dohliadnuté na zdravie a bezpečnosť návštevníkov. Dohľad je potrebné vykonávať taktiež pri vodných atrakciách, nakoľko najťažšie úrazy sa podľa dostupných štatistík vyskytujú práve pri zábavných atrakciách, ako sú tobogany, skokanské zariadenia, umelé vlny, veže, lieviky a podobne. Ďakujem pekne.
M. Číž, podpredseda NR SR: (2006-09-06):
S faktickými poznámkami sa hlási pani poslankyňa Tóthová, Sabolová, Lipšič, Gál Gábor. Ďakujem. Uzatváram možnosť prihlásiť sa s faktickou poznámkou. Nech sa páči, pani poslankyňa Tóthová.
Kolesík, Andrej, poslanec NR SR (2011-03-24):
Ďakujem, pán predseda. Pán kolega, keď som ešte na minulej schôdzi, z ktorej je presunutý tento bod programu, predkladal pozmeňujúci návrh týkajúci sa dovoľovania členov akademických senátov, tak mi bola vznesená, uznávam, vecná pripomienka ako zo strany pána poslanca Fronca, tak zo strany poslankyne Tkáčovej, že je to síce dobrý pozmeňujúci návrh, vecný, ale aby sme ho zaradili do veľkej pripravovanej novely vysokoškolského zákona. Ja sa chcem teda spýtať: Prečo vaše pozmeňujúce návrhy nie sú zaradené do novely pripravovaného vysokoškolského zákona? To tam potrebujete narýchlo niečo takéto povkladať? Opozičný poslanec nemôže dať dobrý vecný návrh, je mu odkázané, že nech počká na veľkú novelu, ale koaliční poslanci na poslednú chvíľu popchajú tam rôzne veci. Môžeme o nich diskutovať, či sú dobré alebo zlé, ale ide mi skôr o procedúru. Ďakujem.
V. Veteška, podpredseda NR SR: (2005-10-26):
návrhu skupiny poslancov Národnej rady Slovenskej republiky na vydanie ústavného zákona, ktorým sa mení a dopĺňa Ústava Slovenskej republiky č. 460/1992 Zb. v znení neskorších predpisov (tlač 1313). Návrh ústavného zákona ste dostali ako tlač č. 1313, návrh na jeho pridelenie výborom máte v rozhodnutí č. 1332. Dávam slovo poslancovi Branislavovi Opaternému, aby za skupinu poslancov návrh zákona uviedol. Nech sa páči, pán poslanec. B. Opaterný, poslanec: Ďakujem za slovo, pán predsedajúci. Nami predkladaná novela ústavného zákona sa v podstate vracia k tomu, čo sme tu zažili v tejto sále zhruba pred mesiacom, k tej minulej schôdzi, a snažíme sa ňou predísť podobným konfliktom a obvineniam, aké tu zazneli pri nastúpení náhradníka za zosnulého pána poslanca Komlósyho. Navrhujem totiž, aby náhradník na uprázdnený mandát nastupoval tak, že skladá sľub do rúk predsedu Národnej rady Slovenskej republiky. Vedie nás k tomu aj tá skutočnosť, že podľa volebného zákona náhradník je určený zákonom, teda neurčuje ho už politická strana tak ako predtým a podľa toho istého zákona je predseda Národnej rady aj povinný do 15 dní určiť, kto bude náhradníkom, takže skladanie sľubu je v zásade už len formálna vec a musí byť, samozrejme, dodržaná, musí byť dodržaný aj text sľubu, ale to už je iná kapitola. Ďakujem za pozornosť.
M. Číž, podpredseda NR SR: (2007-06-19):
Vážené kolegyne, kolegovia, otváram všeobecnú rozpravu. Chcem vás informovať, že do rozpravy som nedostal žiadnu písomnú prihlášku, preto sa pýtam, kto sa chce prihlásiť do rozpravy ústne? Ak nie, uzatváram možnosť prihlásiť sa do rozpravy. Vyhlasujem zároveň všeobecnú rozpravu za skončenú. Ďakujem tým pádom navrhovateľovi, ako aj spravodajcovi a prerušujem rokovanie o tomto bode programu. Vážené kolegyne, kolegovia, budeme pokračovať prvým čítaním o vládnom návrhu zákona, ktorým sa mení a dopĺňa zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov . Tento vládny návrh zákona ste dostali ako tlač 310, návrh na jeho pridelenie na prerokovanie výborom máte v rozhodnutí č. 317. (Ruch v sále.) Vážené kolegyne, poprosím zároveň trošičku o pokoj v sále. Rozumiem, že sme sa dlho nevideli, ale naozaj musíme dodržiavať isté pravidlá. Poprosím teda ministra hospodárstva Slovenskej republiky Ľubomíra Jahnátka, aby tento vládny návrh zákona uviedol. Nech sa páči. Pardon, s procedurálny návrhom pán poslanec Šimko. Zapnite ho, prosím.
Danko, Andrej, predseda NR SR (2017-02-01):
Prosím, prezentujme sa a hlasujme. (Hlasovanie.) Prítomných 141 poslancov, za 128, zdržali sa 13. Konštatujem, že sme uvedený návrh schválili. Budeme pokračovať hlasovaním v prvom čítaní o vládnom návrhu zákona, ktorým sa mení a dopĺňa zákon č. 79/2015 Z. z. o odpadoch, tlač 344, bod 13 schváleného programu. Prosím predsedu výboru pre pôdohospodárstvo a životné prostredie, poslanca Petra Antala, aby uviedol hlasovanie. (Hlasovanie o vládnom návrhu zákona, ktorým sa mení a dopĺňa zákon č. 79/2015 Z. z. o odpadoch a o zmene a doplnení niektorých zákonov v znení neskorších predpisov , tlač 344.)
Verešová, Anna, poslankyňa NR SR (2017-12-06):
Kolega Heger, hovoril si, že eurofondy sú premrhané, keď sme tu teda počuli, že vraj to dobehneme. Nuž, pravdepodobne nedobehneme, pretože naozaj keď sa čerpajú na poslednú chvíľu, tak sa čerpajú vysoko neefektívne, všetci sú z toho na nervy, prijímatelia, jednoducho všetci, a čerpajú sa na, poviem to tak jednoducho, že na úplne blbosti v tých posledných rokoch, ktoré vôbec, výsledky, výstupy nie sú trvalo udržateľné z takýchto projektov. Takže je to určite kvôli byrokracii, veľkej byrokracii, ale to sprísňovanie podmienok, ktoré vlastne, práve preto je takáto vysoká byrokracia a prísna administratíva, náročná administratíva, je kvôli škandálom, kvôli škandálom pri čerpaní alebo pri výzvach, pri posudzovaní projektov. A to sme videli aj v lete pri škandále, ktorý prepukol na v rezorte školstva, a potom sa teda prijímajú oveľa, oveľa tvrdšie podmienky. Ale tie zase urobia to, že zase sa následne nečerpajú eurofondy. No a už len trošku aj humorne, to som ti taká vďačná, že si nakoniec spomenul. Nuž, tak dobrá manželka sa možnože hneď a zaraz nerozvedie, ale kasu by teda určite chcela, aby ju spravovala ona.
P. Paška, predseda NR SR: (2010-05-26):
Takže ešte raz veľmi pekne ďakujem. Chcem poďakovať aj za spoluprácu pánovi prezidentovi Ivanovi Gašparovičovi, pánovi premiérovi Robertovi Ficovi, členom vlády Slovenskej republiky. Chcem poďakovať pani predsedníčke Ústavného súdu Ivette Macejkovej za spoluprácu. Veľmi dobrá práca bola s pánom generálnym prokurátorom Dobroslavom Trnkom. Chcem poďakovať Jankovi Jasovskému, predsedovi Najvyššieho kontrolného úradu. Ale hlavne chcem poďakovať Jankovi Knappovi, chcem poďakovať celej partii výborných ľudí zamestnancov Kancelárie Národnej rady Slovenskej republiky, bez ktorých pravdepodobne ten bežný život a fungovanie Národnej rady by bol nemysliteľný. Veľmi pekne ďakujem za všetko, teším sa, dúfajme, v budúcnosti na ďalšiu spoluprácu, či už politickú, alebo ľudskú. A teraz, keď dovolíte, hymnu. (Štátna hymna Slovenskej republiky.)
Laššáková, Jana, podpredsedníčka NR SR (2013-10-28):
Pán spravodajca, chcete zaujať stanovisko? Nie. Prerušujem rokovanie o tomto bode programu. Nasledujúcim bodom programu by malo byť druhé čítanie o návrhu poslanca Igora Chomu, tlač 680. Vzhľadom na to, že pán poslanec je riadne ospravedlnený a požiadal o preloženie návrhu zákona na zajtra ráno o deviatej, pýtam sa, či je všeobecný súhlas, aby sme o tomto návrhu rokovali ráno o desiatej. Áno, dobre, ďakujem pekne. Takže pristúpime k prvému čítaniu o návrhu skupiny poslancov Národnej rady Slovenskej republiky na vydanie zákona o protifašistickom odboji, postavení a pôsobnosti Slovenského zväzu protifašistických bojovníkov . Návrh zákona je pod tlačou 714, návrh na jeho pridelenie na prerokovanie výborov je v rozhodnutí č. 718. Dávam slovo poslancovi Viliamovi Jasaňovi, aby za skupinu poslancov návrh zákona uviedol. Nech sa páči, pán poslanec, máte slovo.
Svrček, Miloš, poslanec NR SR (2020-04-07):
Ďakujem pekne za slovo. Pán Kuffa, konštatovali ste vo svojom vystúpení, že vláda predkladá zo svojej strany dosť tvrdé opatrenia, ktoré škodia ľuďom, tak ja normálne žasnem nad vaším vystúpením, v podstate my tu nesedíme z nejakej srandy alebo členovia vlády nepredkladajú návrhy z krátkej chvíle. My si musíme uvedomiť, že Slovensko vstúpalo do vírusovej krízy sotva pred pár týždňami a už môžeme konštatovať, že nás čaká dlhá ekonomická kríza. Veľa dôležitých tovární stojí a tento stav sa ešte bude zhoršovať. Najhoršie však na vývoji hospodárskej situácie je to, že nemáme ani predstavu, kedy sa ten vírus skončí. Situácia v mnohých krajinách Európy je ešte horšia ako na Slovensku, a preto som rád, že vláda Slovenskej republiky zo svojej strany pracuje tak, ako má, predkladá návrhy zákonov tak, ako má, a ja zo svojej pozície ju určite podporím. Ďakujem pekne.
Cmorej, Peter, poslanec NR SR (2020-05-19):
Ďakujem. Rád by som zareagoval na kolegu Joža Pročka. Ja by som si tiež želal, aby to nedopadlo tak ako, tak ako vždy, že skutok sa nestal, resp. nebol preukázaný. Ale treba si uvedomiť, že pokiaľ zistíme nejakú zlodejinu takto po rokoch, tak skoro vždy je tam dôkazná núdza a je veľký problém preukázať úmysel, že ten, kto, ten, kto o tom rozhodoval, naozaj konal s úmyslom poškodiť. Preto som skeptik aj ja aj naďalej a chcel by som sa zamerať na to, aby sa to už nestávalo. To je to hlavné, lebo tie minulé hriechy už niekedy, už je veľmi ťažko niekedy napraviť, ale, samozrejme, bol by som rád, keby sa to stalo. A ešte by som spomenul jednu vec, ktorú som zabudol. Napríklad, a to by ma možno zaujímal názor pána, pána, pána predsedu Mitríka, napr. podľa, či by náhodou nebolo, či by nebolo fajn, keby existovala určitá podriadenosť alebo keby, keby podliehali NKÚ hlavní kontrolóri obcí a miest, či by toto náhodou nebolo prínosné, keby predseda NKÚ by si mohol cez hlavného kontrolóra vyžiadať niečo, keby im niečo bolo divné. Alebo naopak, hlavní kontrolóri mesta by boli povinní niektorý typ zistení odstupovať na ďalšiu kontrolu NKÚ. Toto by možno bola jednoduchá zmena, ktorá by mohla napomôcť ku efektívnejšej kontrole samospráv.
J. Baška, minister obrany SR: (2009-09-08):
Cieľom tohto návrhu je zosúladenie platného znenia zákona o obrane so zákonom č. 428/2002 Z. z. o ochrane osobných údajov v znení neskorších predpisov. Poskytovanie osobných údajov fyzických osôb obcami pre potreby obvodných úradov platné znenie zákona o obrane neupravuje a chýbajúca právna úprava by spôsobovala problémy obvodným úradom pri ukladaní pracovnej povinnosti v čase vojny alebo vojnového stavu. V návrhu zákona sa ďalej rozširuje pôsobnosť územných vojenských správ o doplňovanie ozbrojených síl občanmi a vedenie ich evidencie. Čiže spájame územné vojenské správy s regrutačnými strediskami. Ďalej sa dopĺňa inštitút vyvlastnenia o možnosť vyvlastňovania vo verejnom záujme na účely obrany aj v stave bezpečnosti. Z dôvodu utajenia služobného pomeru a počtov príslušníkov Slovenskej informačnej služby a na návrh teda samotnej Slovenskej informačnej služby sme dopracovali do novely tohto zákona a následne novelizujeme aj ďalšie zákony súvisiace s touto požiadavkou Slovenskej informačnej služby, a to zákon č. 570/2005 Z. z. o brannej povinnosti a o zmene a doplnení niektorých zákonov a zákon č. 569/2005 Z. z. o alternatívnej službe v čase vojny a vojnového stavu v znení neskorších predpisov. Čiže týka sa len utajenia služobného pomeru a počtov príslušníkov Slovenskej informačnej služby, aby tieto informácie nemali územné vojenské správy. Vážený pán predsedajúci, vážené panie poslankyne, páni poslanci, dovoľujem si vás požiadať o prerokovanie návrhu zákona a jeho postúpenie na ďalšie prerokovanie vo výboroch Národnej rady Slovenskej republiky. Ďakujem za slovo.
P. Paška, predseda NR SR: (2007-05-10):
Konštatujem, že sme posunuli tento návrh zákona na prerokovanie v druhom čítaní. Nech sa páči, pán spravodajca.
Hrnčiar, Andrej, podpredseda NR SR (2017-03-23):
Ďakujem. Ďalšiu otázku položila pani poslankyňa Zuzana Zimenová ministrovi financií Slovenskej republiky Petrovi Kažimírovi: „Lucia z Bratislavy sa pýta: "Prečo vláda a ministerstvo financií stále odmietajú zvýšiť investície do školstva vrátane platov pedagogických a nepedagogických zamestnancov, keď to dovoľuje ekonomika štátu? Školstvo by malo byť prioritou vlády, pritom je dlhodobo podfinancované a situácia na školách je už neudržateľná, keďže školy nemajú peniaze na základné potreby a vybavenie, učitelia sú málo ohodnotení za svoju prácu a demotivovaní. Aká je reálna ekonomická vízia zachrániť školstvo, keď už včera bolo neskoro?"“
Laššáková, Jana, podpredsedníčka NR SR (2013-09-17):
S reakciou pán poslanec Galko, nech sa páči.
P. Hrušovský, predseda NR SR: (2003-05-20):
I. Hopta, poslanec: Vážený pán predseda, ja chcem len upozorniť na jednu skutočnosť. Aj na poslednej, resp. na minulej schôdzi sme sa dohodli, že Slovenská televízia bude vysielať hodinu otázok a interpelácie poslancov. Nestalo sa tak. Odvysielala len hodinu otázok a interpelácie poslancov neboli odvysielané. Preto aj dnes, keď si to schválime, chcem, aby aj Slovenská televízia tie interpelácie odvysielala.
Paška, Pavol, poslanec NR SR (2011-07-13):
Ďakujem pekne, pán predseda. Je 12.00 hodín a predchádzajúci návrh znel, aby sme prerokovali body programu a hlasovali. Vzhľadom na to, že je evidentné, že nie sme schopní naplniť ustanovenia rokovacieho poriadku o rokovacom čase na základe všeobecného konsenzu, dávam procedurálny návrh, aby ste teraz prerušili rokovanie o bode programu, ktorým je návrh Trestného zákona, aby sme hlasovali o prerokovaných bodoch programu a potom pokračovali v zmysle zákona o rokovacom poriadku. Ďakujem pekne.
Blaha, Ľuboš, podpredseda NR SR (2024-01-11):
Pán poslanec Tomáš Hellebrandt, nech sa páči. Máme nejaký technický problém, skúste, páni technici, pomôcť. Už to ide.
Laurenčík, Milan, podpredseda NR SR (2021-09-30):
Ďakujem, pán generálny prokurátor. Ďalšia otázka, č. 11, je opäť od pána poslanca Richarda Takáča a je zhodná... Chcete, aby sa na ňu odpovedalo? (Reakcia z pléna.) Prosím? Takže chcete, aby sa ňu odpovedalo, teda a je na pána ministra zdravotníctva, pána Lengvarského. Keďže som ju čítal, nebudem ju teraz opakovať. Pán minister, prosím vás, aby ste išli k rečníckemu pultu, pretože pán poslanec Takáč chce ešte položiť doplňujúcu otázku. Nech sa páči.
Sulík, Richard, podpredseda vlády a minister hospodárstva SR (2021-05-13):
Ďakujem pekne. Dobré ráno prajem, dámy a páni, najdôležitejší zákon roka je štátny rozpočet, to všetci poslanci veľmi dobre vedia, a je to, má to, samozrejme, svoje dôvody, že tento zákon je veľmi dôležitý preto, lebo na tomto vlastne stojí fungovanie štátu. Preto aj spravidla sú na ministerstve financií najkvalitnejší úradníci a toto je asi aj najťažšia úloha, ktorú štát má rok čo rok zostaviť štátny rozpočet. Aj preto, aby teda sa s tými číslami nejak trafili, má to platiť na rok dopredu, je to pre stovky úradov a tisíce zamestnancov záväzný dokument. No a keď sa takéto niečo mení, tak už to musí mať svoje dôvody, napríklad taká pandémia. Niektoré veci sa dali vopred vedieť, niektoré sa nedali vopred vedieť. Preto si úplne objektívne myslím, že sa nedá našej vláde vyčítať, že ideme v máji, v mesiaci máj, keď už tá druhá vlna ustupuje a vieme celkom dobre zrátať výdavky, ktoré, mimoriadne výdavky, ktoré nás čakajú, že teda predkladáme návrh na doplnenie štátneho rozpočtu. Čiže potiaľto všetko okej a o takomto návrhu sa musí diskutovať a SaS je pripravená diskutovať. Čo ale určite nie je okej, to je spôsob, akým sa narába s našimi spoločnými peniazmi. A nielen tu s našimi, ale s peniazmi miliónov daňovníkov. Neprichádza do úvahy, aby sa v skrátenom legislatívnom konaní rozhodlo o približne 3,4 mld. eur. Takéto niečo nesmie existovať. A preto chcem týmto oznámiť v mojom krátkom príhovore, že strana SaS nepodporí skrátené legislatívne konanie k štátnemu rozpočtu. My sme strana, celú našu existenciu, celých dvanásť rokov, čo existujeme, sme strana rozpočtovej zodpovednosti. My sme vyčítali v minulosti smerákom omnoho menšie prehrešky. Ja osobne som vyčítal Jánovi Počiatkovi, keď došiel koncom januára, to bol, neviem, prvý-druhý rok ministrom, keď on došiel koncom januára s mimorozpočtovým opatrením. Toto jednoducho takto nesmie byť. O 3,4 mld. eur sa nesmie rozhodnúť zvečera do rána a aby som bol úplne presný, od pondelku večera, kedy ja som prvýkrát dostal takúto informáciu, do približne piatku. Čiže za SaS hovorím, rozumieme, že sa bude meniť rozpočet, má to objektívne dôvody, my sme pripravení na poctivú debatu, máme na toto silný tím na čele so šéfom finančného výboru Mariánom Viskupičom, ale takisto aj s ďalšími silnými, nazvem to, rozpočtármi – Peter Cmorej, Jozef Mihál, Ján Oravec, Eugen Jurzyca. My sme pripravení naozaj na poctivú, solídnu diskusiu, ale nie týmto štýlom. Nie štýlom, že minister financií sa vyberie na výlet do Ameriky a nechá tu ministra životného prostredia, ktorý so štátnym rozpočtom má dočinenia tak maximálne v rozsahu jeho rozpočtu alebo dokonca ešte menej. Takto to nejde, preto chcem oznámiť, že návrh na skrátenie, na skrátené konanie, legislatívne konanie v zmene zákona o štátnom rozpočte strana SaS aj kolegovia z OKS nepodporíme. Ďakujem pekne.
Pellegrini, Peter, predseda NR SR (2015-09-30):
Otváram rozpravu v rámci tretieho čítania , pýtam sa, či sa niekto hlási do rozpravy. Nie je tomu tak, ďakujem pekne. Vyhlasujem rozpravu za skončenú. Pán spravodajca.
Paška, Pavol, predseda NR SR (2013-10-30):
(Hlasovanie.) 129 prítomných, 27 za, 71 proti, 30 sa zdržalo, 1 nehlasoval. Návrh sme nepostúpili do druhého čítania. Pán poslanec, ešte jedno hlasovanie v prvom čítaní o návrhu skupiny poslancov na vydanie ústavného zákona č. 357 o ochrane verejného záujmu pri výkone funkcií verejných funkcionárov. (Hlasovanie o návrhu skupiny poslancov Národnej rady Slovenskej republiky na vydanie ústavného zákona, ktorým sa mení a dopĺňa ústavný zákon č. 357/2004 Z. z. o ochrane verejného záujmu pri výkone funkcií verejných funkcionárov v znení ústavného zákona č. 545/2005 Z. z. , tlač 735.)
Fico, Robert, poslanec NR SR (2022-04-28):
Kým sa ukľudní pán Baránik, profesor, doktor vied (reakcie z pléna), nikdy som neokrádal štát cez svoju firmu, ako to robil pán Mikulec, nikdy mi nebola odobratá previerka bezpečnostná na prísne tajné za to, že okrádal štát o dane, nikdy som nedával pokyny policajtom, čo majú robiť alebo nemajú robiť, nikdy som neprerušoval žiadne zásahy policajtov proti udavačom, a čo je najpodstatnejšie, dámy a páni, a znovu to opakujem, môžete si myslieť, čo chcete, ja nie som podozrivý z toho, že som zobral úplatok 100-tisíc eur. A tu máme dvoch konkrétnych svedkov, ktorí v tom čase neboli v postavení ani udavačov, ani kajúcnikov, ktorí tvrdia, že minister Mikulec zobral úplatok 100-tisíc eur. O ďalších prešľapoch tohto človeka už ani radšej hovoriť nebudem. Takže ak hovoríte v koalícii, dámy a páni, že padni, komu padni, nech padne mne, ale predtým musí padnúť predovšetkým pánovi Mikulcovi. A želám pánovi Baránikovi pekný večer, nech si všetky tie tituly, ktoré má z práva, z histórie a zo všetkého, dobre... (Prerušenie vystúpenia časomerom.)